钦定古今图书集成/明伦汇编/官常典/第657卷 > 徐均
## 钦定古今图书集成/明伦汇编/官常典/第657卷 > 徐均

按：《明外史欧阳铭传》：“铭同时徐均为阳春主簿，以强
直知名。阳春，故春州也。地多瘴疠，使者行部，辄托故
避去。土豪得盘踞为奸，县官至，辄饵以厚赂，从而把
持之，莫敢忤。均至，县吏曰：‘应往视莫大老’。均叱问何
人，云：‘此洞主老病家居，宜往就见’。均曰：‘此非王民耶，
乃敢屈县官不来，且诛莫大老’。”乃肩舆入谒，礼甚倨。
均廉得其不法事，系之狱。诘朝，以安石榴数枚入馈，
皆黄金美珠也。均不一视，械送之府，府官竟受赇，纵
归。归而复致前馈。均发怒，欲捕治之，而府檄下，调均
摄阳江，阳江大治。无何，以忧去官。